Des de Paterna, 15 municipis i 20 Mancomunitats de la província defensen el Corredor Mediterrani
21/11/2016

# Des de Paterna, 15 municipis i 20 Mancomunitats de la província defensen el Corredor Mediterrani

[![Jornada Corredor Mediterráneo Paterna](/images/noticias/2016/11/reunion-corredor-mediterraneo.jpg)](/images/noticias/2016/11/reunion-corredor-mediterraneo.jpg)

21.11.2016

La Carta en defensa d'aquesta plataforma ferroviària està dirigida al Cap de l'Estat, al President del Govern i a tots els grups parlamentaris de les Corts Generals i s'enviarà també als ministeris de Foment, Hisenda i Indústria

Un total de 5 Mancomunitats i 11 municipis de la província de València s'han donat cita hui a l'Ajuntament de Paterna en l'acte institucional impulsat i organitzat pel consistori en suport del Corredor Mediterrani.

Sota el lema “Junts per un projecte comú: Corredor Mediterrani”, la jornada, promoguda per l'Alcalde de Paterna, Juan Antonio Sagredo, ha reunit a les 13 hores en el saló del plens al President de FERRMED, Joan Amorós, al President de la Confederació Espanyola d'Àrees Empresarials (CEDAES), Santiago Salvador, al Degà del Col•legi d'Economistes de València, Juan Manuel Pérez Mira i al Degà del Col•legi d'Enginyers Industrials de València, Miguel Muñoz, quatre grans experts i defensors d'aquest eix ferroviari que, com a ponents d'aquest acte, han explicat l'impacte socioeconòmic d'aquesta infraestructura.

Aquesta trobada institucional també ha comptat amb l'assistència dels Alcaldes de Torrent, Almussafes, l'Eliana, Cullera, Silla, Aldaia, La Pobla de Farnals i Oliva i dels presidents de les Mancomunitats de L'Horta Nord, L'Horta Sud, Alt Turia, Carraixet i Els Valls que ostenten els Alcaldes d'Albuixec, Mislata, Titagües, Alfara del Patriarca i Benifairó de les Valls, respectivament.

Aquests 11 Alcaldes i aquests 5 Presidents de mancomunitats juntament amb les 4 autoritats empresarials anteriorment citades i els municipis de València, Sagunt, El Puig, Alboraia, Algemesí, L’Alcudía i les Mancomunitats de Foia de Bunyol-Xiva, La Regió muntanyenca, Camp del Túria, Ribera Baixa, La Baronia, La Costera-Ranes, La Valldigna , Ribera Alta, Rincón de Ademúz, Albalat-Polinyà, Barri del Crist-Aldaia-Quart de Poblet, La Canal de Navarrés, Municipis de La Safor i Valls dels Alcalans que no han pogut assistir, han recolzat una Carta en la qual defensen el Corredor Mediterrani com a eix fonamental del progrés econòmic de la Comunitat i, com a tal, demanen que sigui tinguda en compte als Pressupostos Generals de l'Estat per 2017 que s'estan debatent i negociant.

De la mateixa manera, també sol•liciten que “es doni l'impuls necessari a aquesta plataforma ferroviària perquè es converteixi en una via directa en la interrelació econòmica, social i cultural que millorarà la competitivitat del territori valencià en tots els seus àmbits”.

El document està dirigit al Cap de l'Estat, al President del Govern i a tots els grups parlamentaris de les Corts Generals i també es va a remetre als ministres de Foment, Hisenda i Indústria i Turisme perquè – tal com ha remarcat Sagredo - “les veus institucionals, empresarials i municipals de la nostra província que diuen SI al corredor siguen escoltades a Madrid”.

Durant la seua intervenció, el President de FERRMED, Joan Amorós ha destacat que “el Corredor Mediterrani suposarà un estalvi d'emissions contaminants, un estalvi de temps i un gran impacte en el PIN autonòmic i nacional” i ha apel•lat a la “mobilització del món empresarial, sindical i municipal en el cas que la infraestructura no siga una realitat a curt i mig termini”. /p>

Per la seua banda, el Degà del Col•legi Oficial d'Economistes de València, Juan Manuel Pérez Mira ha exposat els resultats d'una enquesta realitzada entre 500 economistes valencians sobre el Corredor Mediterrani i en la qual, més del 90%dels enquestats consideren que l'impacte d'aquest eix ferroviari serà positiu o molt positiu i més del 80% diuen que la inversió en ell està més que justificada i consideren que és una infraestructura clau i prioritària que beneficiarà a tots els camps i sectors de l'economia valenciana i que serà de gran utilitat per millorar la competitivitat de les nostres empreses i l'activitat logística dels nostres ports.

El President de la Confederació Espanyola d'Àrees Empresarials (CEDAES), Santiago Salvador ha argumentant que el Corredor Mediterrani és una plataforma imprescindible perquè, a mitjà i llarg termini, les empreses siguin més competitives i es pugui generar més riquesa i ocupació.

Finalment, el Degà del Col•legi d'Enginyers Industrials de València, Miguel Muñoz ha destacat que el Corredor Mediterrani és un dels 9 corredors prioritaris en la Unió Europea que permetrà el mercat únic i ha incidit que “el nostre repte és donar serveis logístics, afegir valor i crear activitat econòmica i ocupació millorant els accessos als ports, creant plataformes logístiques i sent més eficients, un objectiu pel qual es fa imprescindible el Corredor Mediterrani i que ens permetrà ser la porta d'Europa”.